ธนาคารเจอน้ำท่วมปิด193สาขา
ธปท.เผยสาขาธนาคารปิดทำการจากปัญหาน้ำท่วมแล้ว 193 สาขา ธนาคารไทยพาณิชย์ครองแชมป์ปิดมากสุด 47 สาขา
20 ต.ค. 2554

ธปท.เผยสาขาธนาคารปิดทำการจากปัญหาน้ำท่วมแล้ว 193 สาขา ธนาคารไทยพาณิชย์ครองแชมป์ปิดมากสุด 47 สาขา 
ธนาคารแห่งประเทศไทย(ธปท.) รายงานการขอปิดสาขาธนาคารพาณิชย์ ในพื้นที่น้ำท่วมเป็นการชั่วคราว เมื่อวันที่ 20 ต.ค.ที่ผ่าน ณ เวลา 13.00 น. โดยมีธนาคารพาณิชย์(ธพ.)จำนวน 12 แห่ง ธนาคารพาณิชย์เพื่อรายย่อย(ธย.) 2 แห่ง และบริษัทเงินทุน(บง.) 1 แห่ง แจ้งขอปิดสาขาชั่วคราวรวมทั้งสิ้น 193 สาขา เพิ่มขึ้น 32 สาขา จากเมื่อวาน ที่มีการปิดสาขาทั้งสิ้น 171 สาขา เนื่องจากมีสาขาธนาคารในพื้นที่ กรุงเทพฯ และปริมณฑล เช่น จ.ปทุมธานีและจ.นนทบุรี ได้รับผลกระทบมากขึ้น 
ทั้งนี้  การขอปิดสาขาพบว่าธนาคารไทยพาณิชย์มีการขอปิดสาขาทำการชั่วคราวมากที่สุด 47 สาขา ถือเป็นการปิดทำการมากที่สุดต่อเนื่องมาจากหลายวันก่อนหน้านี้ สำหรับการปิดสาขาในแต่ละจังหวัดแบ่งเป็น จังหวัดปทุมธานี 80 สาขาจังหวัดพระนครศรีอยุธยา 55 สาขา จังหวัดนนทบุรี 28 สาขา จังหวัดนครสวรรค์  23 สาขา จังหวัดชัยนาท 2 สาขา จังหวัดลพบุรี 1 สาขา และ กรุงเทพฯ 4 สาขา